STS-108

STS-108 oli NASA Space Shuttle'i programmi missioon Rahvusvahelisse Kosmosejaama (ISS), mida teenindas kosmosesüstik Endeavour.

Missiooni peamisteks eesmärkideks olid jaama varustamine ja 3. ekspeditsiooni vahetamine 4. ekspeditsiooniga.

STS-108 oli 12. kord, kui kosmosesüstik külastas ISS-i. Jaamas olles väljusid kaks astronauti ühe korra avakosmosesse, viibides seal 4 tundi ja 12 minutit. Jaama külge kinnitati ajutiselt Multi-Purpose Logistics Module, et laadida sealt jaama 2,7 tonni varustust. Pärast mooduli tühjaks laadimist, paigutati see tagasi Endeavouri lastiruumi. 

Missiooni ajal mälestati kolm kuud varem 11. septembri terrorirünnakutes hukkunuid ning kosmosesüstiku pardal viidi kosmosesse mitmeid rünnakutega seotud esemeid, sealhulgas Maailmakaubanduskeskuse juures rünnakupäeval lehvinud lipp, 23 hukkunud New Yorgi politseiniku ametimärki, FDNY lipp ning 6000 väikest USA lippu, mis jaotati rünnakutes ellujäänutele ja hukkunute lähedastele. 

Meeskond
+ STS-108 meeskond Amet  Stardil  Maandumisel Komandör   Dominic GorieKolmas kosmoselend Piloot   Mark KellyEsimene kosmoselend 1. missiooni spetsialist   Linda GodwinNeljas ja viimane kosmoselend 2. missiooni spetsialist   Daniel TaniEsimene kosmoselend 3. missiooni spetsialist   Juri OnufrienkoTeine ja viimane kosmoselendISSi komandör   Frank CulbertsonKolmas ja viimane kosmoselendISSi komandör 4. missiooni spetsialist   Carl WalzNeljas ja viimane kosmoselend   Mihhail TjurinEsimene kosmoselend 5. missiooni spetsialist   Daniel BurschNeljas ja viimane kosmoselend   Vladimir DežurovTeine ja viimane kosmoselend

Kosmosekõnnid
 Godwin ja Tani – EVA 1
 EVA 1 algus: 10. detsember 2001 – 17.52 (UTC)
 EVA 1 lõpp: 10. detsember 2001 – 22.04 (UTC)
 Kestus: 4 tundi 12 minutit

Missiooni kokkuvõte

Endeavour põkkus jaamaga 7. detsembril 2001. Kosmosesüstiku saabumine lõpetas 117 päeva kestnud 3. ekspeditsiooni ning 13. detsembril andsid 3. ekspeditsiooni liikmed jaama üle 4. ekspeditsioonile.

10. detsembril väljusid missiooni spetsialistid Linda Godwin ja Daniel Tani avakosmosesse ning paigaldasid isolatsiooni jaama päikesepaneele liigutavatele seadmetele. Godwin ja Tani võtsid jaama väliskülje hoiukastist kaasa katte, mis oli varem toimunud missioonil eemaldatud jaama sideantennilt. Kosmosekõnniga sai Linda Godwin ainsaks naisastronaudiks, kes on avakosmosesse väljunud Mirist ja Rahvusvahelisest kosmosejaamast.

NASA pikendas missiooni ühe päeva võrra, et süstiku meeskonnaliikmed saaksid abistada jaama meeskonnaliikmeid hooldustöödega, sealhulgas jooksulindi parandamise ja Zvezda moodulis ühel kliimaseadmel katki läinud kompressori vahetusega.

14. detsembril informeeris Ameerika Ühendriikide õhuväe kosmoseväejuhatus NASAt, et jaamast möödub kuni 4,8 km kauguselt kosmoseprügi. Ööl vastu 15. septembrit käivitati umbes 20 minutiks Endeavouri abimootorid, et viia jaam kõrgemale orbiidile. Manöövri tulemusel möödus prügi jaamast enam kui 64 km kauguselt. Kuna manööver kulutas täiendavalt kütust, ei teinud Endeavour pärast ISS-ist lahti ühendumist tiiru ümber jaama vaid tavapärasest tiirust neljandiku ning eemaldus seejärel jaamast.

Endeavour naasis Maale 17. detsembril.

Viited

Kategooria:Space Shuttle'i missioonid
Kategooria:2001